
PËR CAKTIMIN E TARIFËS SË LICENCIMIT TË SUBJEKTEVE, NGA MINISTRIA E PUNËVE PUBLIKE, TRANSPORTIT DHE TELEKOMUNIKACIONIT, NË FUSHËN E PUNIMEVE TË NDËRTIMIT DHE TË TRANSPORTIT

Në mbështetje të nenit 100 të Kushtetutës dhe të nenit 4 të ligjit nr.7491, datë 29.4.1991 “Për çmimet dhe tarifat”, të ndryshuar, me propozimin e Ministrit të Punëve Publike, Transportit dhe Telekomunikacionit, Këshilli i Ministrave

VENDOSI:

1. Caktimin e tarifës 1 (një) euro për pagesën e licencave, që u jepen, nga Ministria e Punëve Publike, Transportit dhe Telekomunikacionit, subjekteve, persona, fizikë dhe juridikë, privatë, për ushtrimin e veprimtarive:
A) në fushën e punimeve të ndërtimit, “Licencë profesionale për mbikëqyrje dhe kolaudim punimesh në zbatim”;
B) në fushën e transportit rrugor:
i) licencë për transport ndërkombëtar udhëtimesh;
ii) autorizim për shërbimin në një linjë të rregullt të transportit ndërkombëtar të udhëtarëve, me autobus;
iii) autorizim për shërbimin në një linjë të rregullt të specializuar në transportin ndërkombëtar të udhëtarëve, me autobus, vajtje-ardhje.
C) në fushën e transportit detar:
i) leje për të vepruar në linja të rregullta ndërkombëtare detare;
ii) leje për ushtrimin e veprimtarisë së pilotimit dhe omerxhimit;
iii) leje për veprimtarinë e tërheqjes së mbeturinave të ngurta dhe vajore, në zonën portuale të Durrësit, Vlorës, Shëngjinit, Sarandës dhe në radat përkatëse;
iv) leje për ushtrimin e veprimtarisë së stacionit të shërbimit të pajisjeve të sigurimit të jetës në det.
2. Ngarkohet Ministria e Punëve Publike, Transportit dhe Telekomunikacionit për zbatimin e këtij vendimi.
Ky vendim hyn në fuqi pas botimit në Fletoren Zyrtare.

